[{"text_idx": "#000000", "text": "Eriliste lastega saavad to\u0308o\u0308tada vaid erilised inimesed"}, {"text_idx": "#000002", "text": "Karolini Kool on ehe na\u0308ide sellest, et imelise meeskonna, suure tahtmise ja sihikindlusega on ko\u0303ik vo\u0303imalik. Seda kinnitab kooli loomise u\u0308ks eestvedajatest, lapsevanem Monika O\u0303un."}, {"text_idx": "#000003", "text": "O\u0303ppeto\u0308o\u0308ga alustas see va\u0308ikene Tartus tegutsev erivajadustega lastele mo\u0303eldud kogupa\u0308evakool mo\u0308o\u0308dunud su\u0308gisel. Esimese hooga vo\u0303eti vastu kaheksa toimetuleku- ja hoolduso\u0303ppe o\u0303pilast. 2023/24. o\u0303ppeaastale minnakse vastu juba 20 o\u0303pilasega. O\u0303ppekohtade ta\u0308itumine on selge ma\u0308rk sellest, et loodud lahendus on end igati o\u0303igustanud."}, {"text_idx": "#000005", "text": "Nagu nimigi vihjab, on see kool inspireeritud Karolini ja tema perekonna loost. Karolin on su\u0308gava liitpuudega tu\u0308drukuke, kel ta\u0308naseks 10 aastat siin ilmas elatud. Ta vajab ko\u0303iges ja ko\u0303ikjal pidevat tuge, o\u0303ppeto\u0308o\u0308s koostegemist ning lisaks hulganisti erinevaid teraapiaid, et praeguseks saavutatut hoida ning tervist sa\u0308ilitada. U\u0308htlasi on Karolin selline laps, kelle jaoks suurem seltskond ja ka\u0308rarikkam u\u0308mbrus suurt a\u0308revust ja koguni hirmu tekitavad \u2013 ta vajab rahulikku keskkonda. Karolini vanemad on tegusad inimesed \u2013 nad ka\u0308ivad to\u0308o\u0308l, et ennast teostada ning peret ja kodu u\u0308lal pidada \u2013 tu\u0308drukul on ka nooremad vend ja o\u0303de. Millist lahendust siis Karolin ja tema pere vajasid? Just sellist, nagu Karolini Kool ongi \u2013 hubast ja kodust keskkonda, arengut toetavat ja piisavalt rahulikku o\u0303hkkonda, ko\u0303iki olulisemaid tugi- ja rehabilitatsiooniteenuseid lo\u0303imituna individuaalse o\u0303ppekavaga, ning paraja pikkusega pa\u0308eva, millest ei puudu ka une- ja ma\u0308nguaeg."}, {"text_idx": "#000007", "text": "O\u0303ppimine ja areng on ku\u0308ll olulised, kuid samavo\u0303rd ta\u0308htis on ka lapse hoitus ja hoolitsetus, heaolu ning kooliro\u0303o\u0303m. Nii saavad vanemad rahuliku su\u0308damega to\u0308o\u0308l olla ega pea muretsema, kes lapsega pa\u0308rast koolipa\u0308eva lo\u0303ppu (hoolduso\u0303ppekava maht na\u0308dalas on 20 tundi ehk 4 tundi pa\u0308evas) koju la\u0308heb ja temaga seal aega veedab ning erinevates asutustes, mis on ju samuti avatud 9\u201317, vajalikel teenustel vo\u0303i teraapiates ka\u0308iks."}, {"text_idx": "#000008", "text": "Nii saigi loodudi kogupa\u0308evakool, mis toob u\u0308he katuse alla nii hariduse kui ka sotsiaalvaldkonna teenused. Kavandamise etapis peeti no\u0303u mitmete so\u0303pruskoolidega u\u0308le Eesti, et vo\u0303tta kasutusele juba toimivaid parimaid praktikaid ja va\u0308ltida teiste komistuskivisid. Vo\u0303ib o\u0308elda, et Karolini Kool on ko\u0303ige otsesemas mo\u0303ttes sinna o\u0303ppima asunud laste ja\u0308rgi loodud custom made lahendus \u2013 su\u0308steem kujundati ja kohandati pa\u0308ris abivajajate ja\u0308rgi, mitte abivajajad ei pidanud su\u0308steemiga kohanduma hakkama."}, {"text_idx": "#000009", "text": "\u201cExcel kannatab ju ko\u0303ike, kuid tegelik ru\u0308tm peaks kujunema ikkagi laste eripa\u0308rade, vajaduste ja valmisoleku ja\u0308rgi,\u201d on kooli direktor O\u0303ilme Saks veendunud. Lahendustele orienteeritust kinnitab ka klassio\u0303petaja Kadri: \u201cKui miski tundub esialgu vo\u0303imatu, siis vaadatakse asjale otsa teise, kolmanda, ja kui vaja, ka neljanda nurga alt ja tehakse nii, et see oleks vo\u0303imalik.\u201d"}, {"text_idx": "#000010", "text": "Kuid lisaks erilistele lastele ja erilisele saamisloole muudab Karolini Kooli eriliseks ka seal igapa\u0308evaselt toimetav personal. \u201cMinu jaoks on Karolini Kooli juures ko\u0303ik komponendid, nii sisu kui vorm, eriliselt olulised. Lisaks super ilusale fu\u0308u\u0308silisele keskkonnale ei saa kuidagi va\u0308hemoluliseks pidada sisu poolt. Meie erilisus seisneb selles, et pakume laste jaoks ko\u0303iki vajalikke teenuseid kohapeal. Eriliste lastega saavad to\u0308o\u0308tada vaid erilised inimesed ja seda ko\u0303ige paremas mo\u0303ttes \u2013 suure su\u0308dame ja mo\u0303istmisega inimesed. Ja just sellised ko\u0303ik Karolini Koolis to\u0308o\u0308tavad inimesed ongi,\u201d kirjeldab direktor."}, {"text_idx": "#000011", "text": "Igapa\u0308evaselt toimetab selles o\u0303dusas koolimajas mitmeku\u0308lgne ja entusiastlik tiim, kokku 14 ta\u0308iskasvanut \u2013 o\u0303ppejuht, klassio\u0303petajad, tegevustoetajad, eripedagoog, logopeed, fu\u0308sioterapeut, tegevusterapeut, sotsiaalto\u0308o\u0308taja ja sotsiaalvaldkonna koordinaator. Seejuures tegutsevad tugispetsialistid kord hariduse, kord sotsiaalvaldkonna (sotsiaalse rehabilitatsiooni teenuse) sildi all \u2013 just nii saab tagada laste jaoks vajalikus mahus ja ja\u0308rjepidevalt piisava toe. Tiim on ka ise oma mitmeku\u0308lgsuse u\u0308le o\u0303nnelik. \u201cKo\u0303ik to\u0308o\u0308tajad on nii eriilmelised, igau\u0308hel on mingi huvitav tahk vo\u0303i oskus, mis loob lisava\u0308a\u0308rtust. Minu kolleegid on abivalmid, naudivad head nalja ja teevad koosto\u0308o\u0308d,\u201d kiidab logopeed Annika. \u201cKarolini Kooli erilisus ilmneb selles, et ta\u0308nu asutuse va\u0308iksusele on meie majas niivo\u0303rd erinevate tugevustega tiimiliikmed, kellel ko\u0303igil on alati midagi n-o\u0308 lauale tuua,\u201d lisab eripedagoog Gerda."}, {"text_idx": "#000012", "text": "Teistpidi vaadates esitab tiimi va\u0308iksus ka omajagu va\u0308ljakutseid. Ajutiste asendustega on vist ku\u0308ll juba ko\u0303ik harjunud. \u201cMeil on kaheksa kuu jooksul olnud ta\u0308pselt kolm normaalset pa\u0308eva, sellist, mil ko\u0303ik to\u0308o\u0308tajad ja lapsed koolis olid,\u201d muigab klassio\u0303petaja Johanna. Selgub, et suur paindlikkus ja kiire u\u0308mberha\u0308a\u0308lestumine on Karolini Kooli personali seas va\u0308ga hinnatud vo\u0303imed ning rutiini selles majas ei tunta. \u201cLoomulikult on ka meil tehtud omad plaanid ja kavad, aga kui lapsed ei ole valmis vo\u0303i na\u0308iteks unetu o\u0308o\u0308 to\u0303ttu suutelised u\u0308hes vo\u0303i teises tegevuses osalema, siis tuleb plaanid ringi teha,\u201d lisab Johanna."}, {"text_idx": "#000013", "text": "U\u0308ks Karolini Kooli la\u0308henemisi on ka see, et ko\u0303ik teaksid ja tunneksid ko\u0303iki ning toimuks tihe koosto\u0308o\u0308. Nii on laste jaoks ko\u0303ik \u201comad\u201d, mis tagab turvatunde, ja ko\u0303ik ta\u0308iskasvanud on tuttavad laste eri- ja omapa\u0308radega juhuks, kui kedagi na\u0308iteks asendada tuleb. Ka tugispetsialistide to\u0308o\u0308 on to\u0303husam, kui eesma\u0308rgid u\u0308hiselt seada. Lisaks oma-olemisele ja fookusesse seatud koosto\u0308o\u0308le on selles koolis u\u0308livajalik ka piisav aeg u\u0308he lapsega tegelemiseks \u2013 ainult taolise pu\u0308hendumisega ongi vo\u0303imalik edu kogeda. \u201cKo\u0303ige rohkem hindan seda, et meil on teiste koolidega vo\u0303rreldes rohkem aega ja ehk ka vo\u0303imalusi iga lapse omapa\u0308raga arvestamiseks,\u201d kinnitab eelpool kirjeldatut logopeed Annika."}, {"text_idx": "#000015", "text": "Ha\u0308id inimesi ongi va\u0308ga keeruline leida ja samavo\u0303rd keeruline on neid ka hoida \u2013 seal taga on va\u0308ga suur ja mo\u0303testatud to\u0308o\u0308. On ju ko\u0303igile teada, et Eestis ei ole piisavalt tugispetsialiste ja ko\u0303ik lapsed, kellel tarvis, ei pa\u0308a\u0308segi tihitipeale vajalikele teenustele. Sestap tuli Karolini Kooli personali va\u0308rbamise etapis hoolikalt la\u0308bi mo\u0303elda seegi, mida erilist saaks erilistele to\u0308o\u0308tajatele pakkuda. Oli tarvis leida vastus ku\u0308simusele \u2013 miks peaks u\u0308ks suurepa\u0308rane spetsialist tahtma to\u0308o\u0308tada just nimelt Karolini Koolis? Mis oleks see miski, mis paneb oma ala tipptegija silma sa\u0308rama? Mo\u0308o\u0308dunud o\u0303ppeaasta eel tiimiga liitunuile pakuti vo\u0303imalust u\u0308heskoos midagi imelist kavandada \u2013 nii oma tulevase to\u0308o\u0308 sisu kui ka keskkonna mo\u0303ttes. O\u0303ppeto\u0308o\u0308 alates selgus u\u0308sna ruttu, et teenuse sisuline loomine ja arendamine ei lo\u0303ppe iialgi ning tegemist ongi totaalselt rutiinivaba asutusega. Selles majas ei o\u0303pi ainult lapsed, vaid ka ta\u0308iskasvanud ja seda igapa\u0308evaselt. \u201cEriliste lastega to\u0308o\u0308tades on iga pa\u0308ev ta\u0308is u\u0308llatusi ja ootamatusi, mis panevad ennastki parajal ma\u0308a\u0308ral proovile. Selle niivo\u0303rd ta\u0308hendusrikka to\u0308o\u0308 tegemine vormib ka mind ennast rahulikumaks ja paindlikuma mo\u0303ttelaadiga inimeseks,\u201d kirjeldab eripedagoog Gerda. \u201cKo\u0303ige rohkem pannakse Karolini Koolis proovile ta\u0308iskasvanute loomingulisust ja lahenduste leidmise oskust,\u201d hindab isiklikku arenguvo\u0303imalust tegevusterapeut Ka\u0308tlin."}, {"text_idx": "#000016", "text": "\u201cJa po\u0303nev on! Mida keerulisem on lapsel ennast va\u0308ljendada, seda rohkem peab spetsialist oma ajurakke ragistama, uurima ja puurima, juurde lugema, no\u0303u ku\u0308sima, proovima ja mitte kergelt alla andma. Ko\u0303ik see teeb minu to\u0308o\u0308pa\u0308evad eriilmelisteks. Ja oh seda ro\u0303o\u0303mu, kui saame pisikest eduelamust nautida!\u201d ro\u0303o\u0303mustab logopeed Annika."}, {"text_idx": "#000017", "text": "Mis aga ko\u0303iki Karolini Kooli ta\u0308iskasvanuid u\u0308hendab, on tohutu tahe aidata ja oskus tunda ro\u0303o\u0303mu nende laste erilisusest. \u201cNende siirus, vahetud emotsioonid, nende va\u0308ikesed ja suuremad edusammud \u2013 see on ainult u\u0308ks osa, mis eriliste lastega to\u0308o\u0308tamise nii a\u0308gedaks teeb. Need lapsed o\u0303petavad ka mulle igapa\u0308evaselt nii palju uut \u2013 leidmaks erinevaid lahendusi ja vo\u0303imalusi, kasvatavad minu erinevaid loomuomadusi ja panevad hindama ka ko\u0303ige va\u0308iksemaid pisiasju. Vahel u\u0308llatab mind ennastki, et u\u0308ks imepisike edusamm vo\u0303i kellegi siiras ro\u0303o\u0303m vo\u0303ib mind ikka ja ja\u0308lle pisarateni o\u0303nnelikuks teha,\u201d jagab oma muljeid klassio\u0303petaja Kadri. To\u0303epoolest, laste pisemadki edasiminekud on selles koolimajas va\u0308ga ko\u0303rges hinnas. \u201cRo\u0303o\u0303m, mida tunnen, kui laps, kes pole aastaid ise lusikat ka\u0308es hoidnud, seda nu\u0308u\u0308d teeb, on kirjeldamatu,\u201d lisab klassio\u0303petaja Johanna."}, {"text_idx": "#000018", "text": "Ko\u0303iki Karolini Kooli o\u0303pilasi iseloomustab otsatu siirus ja tahtejo\u0303ud, vaatamata vahel pea vo\u0303imatutena na\u0308ivatele va\u0308ljakutsetele. Tegevustoetaja Sille ra\u0308a\u0308gib, kuidas need lapsed on o\u0303petanud teda maailmale hoopis teise pilguga vaatama ja va\u0308ikeseid asju hindama: \u201cErilised lapsed kiirgavad siirust ja lihtsust ning on ka minu ellu palju rohkem positiivsust toonud. Argipa\u0308eva mured ei na\u0308igi enam nii suured ja ko\u0303ik on lahendatav.\u201d Ka sotsiaalto\u0308o\u0308taja Liina arvab sama: \u201cEriliste lastega to\u0308o\u0308tamine aitab ma\u0308rgata asju, mis on elus pa\u0308riselt olulised, aitab ma\u0308rgata lihtsaid, ilusaid ja siiraid hetki ning vahvaid detaile. Nende lastega to\u0308o\u0308tamine aitab olla hetkes ja seda hinnata.\u201d"}, {"text_idx": "#000019", "text": "Karolini Koolis to\u0308o\u0308tamise ro\u0303o\u0303mu vo\u0303tab ha\u0308sti kokku tegevustoetaja Riina: \u201cNii palju kallisid ja armastust laste poolt ei leia vist u\u0308hestki teisest koolist!\u201d"}, {"text_idx": "#000020", "text": "Karolini Kool on liit-puudega laste kool,kus o\u0303pib 20 last."}, {"text_idx": "#000021", "text": "Siin to\u0308o\u0308tavad o\u0303petajad, kes lapsi o\u0303petavad,ja spetsialistid, kes aitavad lapsi teenustega."}, {"text_idx": "#000022", "text": "O\u0303ppimine ja teenused on samas majas,vanemad ei pea oma lapsi teenustele so\u0303idutama."}, {"text_idx": "#000023", "text": "Vanemad teavad, et nende lapsed on hoitudja saavad rahulikult to\u0308o\u0308l ka\u0308ia."}, {"text_idx": "#000025", "text": "See ta\u0308hendab, et iga laps saab sellist o\u0303petja selliseid teenuseid,nagu just temal vaja on."}, {"text_idx": "#000026", "text": "Karolini Koolis to\u0308o\u0308tavad ainult toredad inimesed,kes armastavad erilisi lapsija soovivad luua nende kasvamiseks ha\u0308id tingimusi."}, {"text_idx": "#000027", "text": "\u201eSinuga\u201c on Eesti Puuetega Inimeste Koja ajakiri, mis vo\u0303tab fookusesse puuetega, erivajadustega ja krooniliste haigustega inimestega seotud teemad. Ajakirjal on kaks eesma\u0308rki: anda so\u0303na puuetega inimestele ja nende peredele ning informeerida ko\u0303iki huvilisi valdkonna uudistest, va\u0308ljakutsetest ja kordaminekutest."}]